Mariakirken fikk i 1676 en meget særpreget prekestol gitt til kirken av noen av byens hanseatiske kjøpmenn. Det er ukjent hvem som laget den og hvor den ble laget. Prekestolen er laget i til dels eksotiske materialer, blant annet skilpaddeskinn, og det regnes med at den er av hollandsk opprinnelse. I taket på prekestolen er det en gullkule som skal representere Jorden og en himmelhvelving med bl.a. stjernetegnene inntegnet. Selve prekestolen er dekorert med de kristne dyder i form av 8 (opprinnelig 9) kvinneskikkelser. Prekestolen består av selve stolen med trapp og en baldakin med kristusfigur.